Når det nye år melder sin ankomst, kan borgerne i Agger se frem til et smukt skue på nattehimlen. Ejerne af Agger Iscafé har for egen regning arrangeret et større fyrværkerishow på havnen og opfordrer samtidig borgerne til at støtte byens kommende aktivitetspark. - Vi åbnede iscaféen 1. april, og Agger har taget fantastisk imod os. Derfor synes vi, at byen fortjener en god oplevelse, og samtidig vil vi gerne støtte Agger Aktivitetspark, som er en knaldgod idé, siger Lone Kiel Andersen, der driver caféen sammen med sin mand Mikael Andersen. Parret opfordrer de lokale til at spare på fyrværkeriet, når der nu er et gratis show i byen, og i stedet donere pengene til aktivitetsparken. Indsamlingen foregår via Agger Beboerforenings MobilePay og har i skrivende stund rundet 70.000 kroner. - Vi har kun fået positive reaktioner på indsamlingen, siger Lone Kiel Andersen. Og hvad er det så for en oplevelse, der venter i Agger på slaget 12? - Vi siger det på den måde, at det bliver fyrværkeri, som da dronningen var i Hanstholm sidste år eller som ved afslutningen af Vildsund Marked. Så har de fleste thyboer vist en fornemmelse af, hvordan det bliver, siger Lone Kiel Andersen.
Ejerne af Agger Iscafé opfordrer til, at beboerne sparer på krudtet og i stedet støtter Agger Aktivitetspark.